《拟古四章将适钟陵赠别廖子所 其四》
元代·刘崧

少小同里闬，不识里闬人。与君南北巷，何似东西邻。

束发事远游，不得长相亲。况复老大辈，长成先十春。

飘飘林上风，亦逐车下尘。未必志气士，相疏遂沈沦。

乃者涉中泽，言采秋风蘋。持赠同心者，庶以丽佩纫。

春华岂不荣，憔悴易伤神。高谊媲金石，终为雷与陈。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。